У Х стагодзі Веткаўшчына была часткай пляменнага княжання радзімічаў, якое згадваецца ў "Аповесці мінулых гадоў" летапісца Нестара. Яно большую частку часу знаходзілася ў палітычнай залежнасці ад моцных суседзяў, якім яно мусіла выплачваць даніну. Спярша радзімічы падпарадкоўваліся Хазарскаму каганату, а ў канцы IX ст. былі падпарадкаваны кіеўскім князем Алегам і ўвайшлі ў вялізнае дзяржаўнае ўтварэнне, якое атрымала назву Русь (альбо "Кіеўская Русь", як яго называюць гісторыкі). Доўгі час гэтае падпарадкаванне было вонкавым, не закранаючы асноў рода-племянной структуры.